Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Portugália „EGF/2011/005 PT/ Norte-Centro Automotive” referenciaszámú kérelme) /* COM/2011/0664 végleges */





INDOKOLÁS A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül, egy rugalmassági mechanizmus révén, legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét. Az EGAA-ból érkező hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza. 2011. június 6-án Portugália a Norte (PT11) és a Centro (PT16) NUTS II. szintű régiókban a NACE Rev. 2 rendszer szerinti 29. ágazatban (közúti jármű gyártása)[3] működő három vállalatnál történt elbocsátásokat követően „EGF/2011/005 PT/Norte-Centro Automotive” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt. A kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak a rendeletben megállapított feltételei teljesülnek. A KÉRELEM ÖSSZEFOGLALÁSA ÉS ELEMZÉS Főbb adatok: || EGAA-referenciaszám || EGF/2011/005 Tagállam || Portugália 2. cikk || b) Érintett vállalatok || 3 NUTS II. régiók || Norte (PT11) Centro (PT16) NACE Rev. 2. ágazat || 29. (közúti jármű gyártása) Referencia-időszak || 2010.7.1–2011.4.1. A személyre szabott szolgáltatások kezdetének időpontja || 2010.7.1. A kérelem benyújtásának időpontja || 2011.6.6. A referencia-idõszakban történt elbocsátások száma || 726 A támogatandó elbocsátott munkavállalók száma || 726 A személyre szabott szolgáltatásokhoz kapcsolódó kiadások (EUR) || 2 241 100 Az EGAA végrehajtásához kapcsolódó kiadások[4] (EUR) || 95 000 Az EGAA végrehajtásához kapcsolódó kiadások (%) || 4,07 Teljes költségvetés (EUR) || 2 336 100 EGAA-hozzájárulás EUR-ban (65 %) || 1 518 465 1. A kérelmet 2011. június 6-án nyújtották be a Bizottságnak, és 2011. július 18-ig további információkkal egészítették ki. 2. A kérelem az 1927/2006/EK rendelet 2. cikkének b) pontja szerint eleget tesz az EGAA igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént. Az elbocsátások és a világkereskedelemben a globalizáció hatására bekövetkezett fő strukturális változások, illetve a globális pénzügyi és gazdasági válság közötti kapcsolat 3. Az elbocsátások és a globális pénzügyi és gazdasági válság közötti kapcsolat bizonyítása érdekében Portugália azzal érvel, hogy a válság világszerte erőteljesen sújtotta a gépjárműipari ágazatot. A Bizottság már elismerte, hogy mivel Európában az új személygépkocsiknak (tagállamtól függően) 60–80 %-át hitelből vásárolják, a pénzügyi válság, amely a gazdasági visszaesést okozta, különösen nagy csapást jelentett a gépjárműiparra. Az Európai Gépjárműgyártók Szövetsége (ACEA) szerint 2009-ben az Európai Unióban az új gépjárművek iránti kereslet 2008-hoz képest 5,6 %-kal, a válságot megelőző 2007-es évhez képest pedig 13,3 %-kal csökkent. Az EU ezzel a világszinten megfigyelt tendenciát követte, mely szerint az új gépjárművek iránti kereslet 2009-ben 5,6 %-kal csökkent az előző évhez képest. A kereslet visszaesésével szembesülve a gépjárműgyártók még drasztikusabban csökkentették termelésüket. 2009-ben a gépjárműgyártás 2008-hoz képest 17 %-kal, 2007-hez képest pedig 23 %-kal csökkent. Ez a csökkenő tendencia 2010-ben is folytatódott. Az EU-ban 2010 első háromnegyed évében a gépjárműgyártás 14 %-kal maradt el a 2008. év hasonló időszakától. 4. A gépjárműgyártás visszaesése, amelyet a gépjárművekbe szánt elektromos berendezések iránti kereslet csökkenése követett, valamint az, hogy már nem volt lehetőség tovább csökkenteni a termelési költségeket és/vagy hitelhez jutni, a Krombert & Schubert Portugal, Lda és a Lear Guardában található gyártóüzemének bezárásához vezetett. A Leoni Wiring Systems Viana, Lda bezárását a válság miatt kialakult nehéz gazdasági helyzet és a gyártóüzem Marokkóba történő költöztetése együttesen okozta. 5. Továbbra is helytállóak azok az érvek, amelyeket az autóipart érintő korábbi esetekben[5] sorakoztattak fel, amelyekben az elbocsátásokra a válság közvetlen következményeként került sor. Az elbocsátások számának igazolása és a 2. cikk b) pontjában foglalt kritériumok teljesítése 6. Portugália e kérelmet az 1927/2006/EK rendelet 2. cikkének b) pontjában említett beavatkozási kritérium alapján nyújtotta be, amely szerint az alapból akkor lehet támogatást nyújtani, ha egy kilenchónapos időszak alatt egy tagállamnak egyetlen vagy két egymással határos NUTS II. szintű régiójában, ugyanabban a NACE Rev. 2. rendszer szerinti ágazatban működő vállalatoktól legalább 500 munkavállalót elbocsátanak. 7. A kérelem arra hivatkozik, hogy a 2010. július 1-jétől 2011. április 1-jéig terjedő kilenchónapos referencia-időszakban 726 személyt bocsátottak el a NACE Rev. 2. rendszer szerinti 29. ágazatban (közúti jármű gyártása)[6], a NUTS II. szintű Norte (PT11) és Centro (PT16) régióban. Valamennyi elbocsátottat az 1927/2006/EK rendelet 2. cikke második bekezdésének második francia bekezdése alapján vették számításba. Az elbocsátások előre nem látható jellegének bizonyítása 8. A portugál hatóságok azzal érvelnek, hogy a gépjárműgyártók már egy ideje nyomást gyakoroltak a beszállítóikra, hogy azok csökkentsék árrésüket. A gépjárművek iránti kereslet 2009-ben hirtelen bekövetkezett drasztikus visszaesése, amely nem volt előrelátható, jelentősen csökkentette a gyártókapacitás kihasználtságát. A termelési költségek csökkentése érdekében az európai gépjárműalkatrész-gyártók egyes gyárak termelési kapacitásának optimalizálása, míg más gyárak bezárása mellett döntöttek. Az elbocsátó vállalatok és a támogatásra jogosult munkavállalók meghatározása 9. A kérelem 726 személy elbocsátására vonatkozik a következő három vállalattól: A vállalatok és az elbocsátott személyek száma Leoni Wiring Systems Viana, Lda || 332 Kromberg & Schubert Portugal, Lda || 120 Delphi Automotive Systems – Portugal, S.A. || 274 Vállalatok összesen: 3 || Összes elbocsátás: 726 10. Mind a 726 elbocsátott munkavállaló jogosult támogatásra. A portugál hatóságok – a korábbi EGAA- hozzájárulások kezelése során szerzett tapasztalatok alapján – azonban úgy becsülik, hogy hozzávetőleg 500 dolgozó fogja igénybe venni az EGAA támogatását. 11. A támogatásra jogosult munkavállalók megoszlása a következő: Kategória || Szám || Százalék Férfiak || 248 || 34,16 Nők || 478 || 65,84 EU-állampolgárok || 726 || 100,00 Nem EU-állampolgárok || 0 || 0,00 15 és 24 év közöttiek || 3 || 0,41 25 és 54 év közöttiek[7] || 709 || 97,66 55 és 64 év közöttiek || 14 || 1,93 64 évesnél idősebbek || 0 || 0,00 12. Három munkavállaló küzd tartós egészségügyi problémával vagy él fogyatékkal. 13. A foglalkozási csoportok szerinti megoszlás a következő: Csoport || Szám || Százalék Vezetők || 15 || 2,07 Felsőfokú képzettséget igénylő foglalkozások || 14 || 1,93 Technikusok és hasonló foglalkozások || 99 || 13,64 Irodai foglalkozások || 57 || 7,85 Szolgáltatásban dolgozók || 1 || 0,13 Szakképzettséget igénylő ipari foglalkozások || 9 || 1,24 Berendezések és gépek kezelői || 474 || 65,29 Egyszerű foglalkozások || 57 || 7,85 14. Az iskolai végzettségek szerinti megoszlás a következő: Képzettségi szint || Szám || Százalék Alapfokú oktatás[8] || 469 || 64,60 Középfokú oktatás || 221 || 30,44 Felsőfokú oktatás || 36 || 4,96 15. Az 1927/2006/EK rendelet 7. cikkének megfelelően Portugália megerősíti, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz és fog is alkalmazni. Az érintett terület, valamint az ott működő hatóságok és érdekelt felek bemutatása 16. A Norte régió az ország legsűrűbben lakott területe; ebben a régióban a legalacsonyabb az egy főre eső jövedelem és a legmagasabb a munkanélküliségi ráta. A lakosság oktatási és végzettségi szintje alacsony. A régió nagy mértékben függ az ipartól, és erősségei a hagyományos iparágakban (textília, ruházat, lábbeli és parafa) a legjelentősebbek, amelyekben sikeres az exportpiacokon. A mezőgazdaság a tej- és bortermelés (különösen a portói) tekintetében erős, míg az erdőgazdálkodás a jövőre nézve rejt nagy lehetőségeket. 17. A Centro régió kevésbé sűrűn lakott, lakossága azonban elöregedik (a 2009-ben 153 %-os öregedési index meghaladta a 118 %-os országos átlagot). A régió ipari bázisát több, olcsó munkaerőre épülő hagyományos és nem versenyképes termelési struktúra alkotja. Ez, valamint a lakosság alacsony oktatási és végzettségi szintje (a munkaerő körülbelül 46 %-ának legfeljebb hat év általános iskolai végzettsége van) megmagyarázhatja a régió alacsony termelékenységét. A munkanélküliségi ráta alacsony, főként azért, mert az aktív lakosság a városokba vagy külföldre migrál. 18. A fő érintett hatóságok a decentralizált munkaügyi központokat és szakképzési központokat üzemeltető Instituto do Emprego e Formação Profissional (IEFP, I.P.) állami intézmény, valamint a szakszervezetek: a STIMM, a SINDEL, a SIMA és az Associação de Fabricantes para a Industria Automóvel – AFIA (a portugál gépjárműipari gyártók szövetsége). További releváns érdekeltek a közös szakképzési központok (ezeknek a központoknak az irányítását közösen biztosítja az IEPF, I.P és az ágazati partnerek – munkaadói szervezetek és/vagy szakszervezetek –, mint például a CINEL, a CEPRA, az INOVINTER és a CEFOSAP). Az elbocsátások várható hatása a helyi, regionális vagy országos foglalkoztatásra 19. A Nemzeti Statisztikai Intézet (INE) szerint Portugáliában 2010 harmadik negyedévében a munkanélküliségi ráta 10,9 % volt, ami 1,1 %-kal haladja meg a 2009 azonos időszakában mértet. A Norte régióban a munkanélküliség a 2009 harmadik negyedévében mért 11,6 %-ról 2010 ugyanezen időszakában 13,2 %-ra nőtt, és ezzel az ország legmagasabb munkanélküliségi rátája lett. A Centro régióban a munkanélküliség csak kis mértékben növekedett (7,2 %-ról 7,4 %-ra ugyanezen időszakban). 20. Az elbocsátások helyi szinten igen nagy hatást gyakorolnak, mivel ezek a tényezők összeadódnak, és együttesen szokatlan és nehéz helyzetbe hozzák az érintett munkavállalókat és régiókat. 21. A két régió számára, ahol az elbocsátások történtek, már egy korábbi esetben (EGF/2009/001 PT/Norte-Centro) megítéltek EGAA-támogatást. A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel való komplementaritása 22. Az alábbiakban a javasolt intézkedéstípusok felsorolása következik; ezek az intézkedéstípusok összehangolt csomagot képeznek, amely a munkavállalók munkaerőpiacra történő visszailleszkedését célzó, személyre szabott szolgáltatásokból áll: – Tájékoztatás, profilkészítés és iránymutatás: A tájékoztatás és profilkészítés a potenciális kedvezményezetteknek a rendelkezésre álló intézkedésekről való tájékoztatását, a munkavállalók aktív részvételre ösztönzését, munkaerő-piaci információk nyújtását, valamint az azon intézkedéseket felsoroló személyes foglalkoztatási tervek meghatározását és kiigazítását foglalja magában, amelyekben a munkavállalók részt kívánnak venni. A tájékoztatást és a profilkészítést a munkaügyi központok végzik, az EGAA társfinanszírozása nélkül. Az iránymutatás olyan horizontális kérdésekkel kapcsolatos intézkedéseket foglal magában, mint a munkavállalásra való ösztönzés, a képzésben és átképzésben, az egész életen át tartó tanulásban való részvétel, a személyes fejlődés ösztönzése, valamint az önbecsülés és a munkakeresési technikák fejlesztése. Az étkezési és utazási juttatásokat szigorú korlátok és feltételek mellett ítélik meg. – A kompetenciák elismerése, jóváhagyása és oklevéllel való tanúsítása: Az elismert „Centros de Novas Oportunidades, CNO” (új lehetőségek központjai) segítségével a munkavállalók meghatározzák az életük során formális és informális úton megszerzett tudást és készségeket. Egyéni- és csoportfoglalkozások során szakképzett oktatók segítségével elkészítik a tanulási folyamatuk állomásait tartalmazó portfoliót, amely majd az iskolai végzettség és/vagy szakképzettség jóváhagyásához vezet. – Szakképzés: A munkavállalók végzettségüknek és készségeiknek leginkább megfelelő képzést kapnak, ami segíti őket a munkába való gyors visszaintegrálódásba. A képzések a következők lehetnek: kettős (iskolai végzettséget és szakképzést egyaránt igazoló) oklevelet adó felnőttképzési programok, moduláris (rugalmas, rövid távú, a nemzeti szakképzési jegyzékben szereplő képzési egységekből álló) képzések, és a munkaerőpiac igényeit kielégítő speciális képzések. A képzési programokat a szakképzési központok és az IEFP, IP[9] által elismert kompetenciákkal rendelkező más intézmények nyújtják. A képzési, étkezési, utazási juttatásokat, az egyéni balesetbiztosítást és a szállást szigorú korlátok és feltételek mellett ítélik meg. – Képzési támogatás egyéni kezdeményezésre: Ez lehetővé teszi a munkavállalók számára, hogy elismert szakképző intézmények által nyújtott, a személyes képzési tervükbe illeszkedő, velük egyeztetett kurzusokat végezzenek el. Lehetőséget kapnak arra, hogy egymás után vagy egymással párhuzamosan több kurzuson is részt vegyenek. Az ebben a képzési formában részt vevő munkavállalók szigorú feltételek mellett legfeljebb 8 000 EUR összegű ösztöndíjat kaphatnak (amely a képzés költségeit és a képzési juttatást is magában foglalja). – Az önálló elhelyezkedés támogatása: Ilyen támogatásban azok a munkavállalók részesülhetnek, akik az EGAA személyre szabott intézkedéscsomagjának végrehajtási időszaka során saját erőből teljes munkaidejű állást találnak. A támogatás összege a munkaszerződés időtartamától függ, és magasabb is lehet, amennyiben az új munkahely több mint 100 km-re található a munkavállaló lakóhelyétől. – A munkaerő-felvétel ösztönzése: Az új munkahelyek létrehozásának ösztönzésére pénzügyi támogatás adható azoknak a munkaadóknak, akik EGAA-támogatásra jogosult munkavállalóval teljes munkaidőben történő foglalkoztatásról szóló munkaszerződést írnak alá. A munkaszerződésnek legalább 12 hónapra kell szólnia, és a határozatlan idejű munkaszerződések esetében a támogatás összege magasabb. – Vállalkozói támogatás: Azon munkavállalók részére, akik saját vállalkozást kívánnak indítani, a kisvállalkozások létrehozásával és vezetésével kapcsolatos specifikus ismereteket és képességeket fejlesztő képzést szerveznek. A képzésben való részvétel kötelező feltétele a vállalkozásindításhoz nyújtott támogatást odaítélő határozat meghozatalának, kivéve azokat az eseteket, ahol bizonyítható a meglévő képzettség vagy megfelelő tapasztalat. A projekthez nyújtott technikai segítség az üzleti koncepció kidolgozását, az üzleti terv elkészítését, a vállalkozás megalapítását és a működés első évében a projekt nyomon követését támogató tevékenységeket foglal magában. Az egyéni balesetbiztosítást, valamint az étkezési és utazási juttatásokat szigorú korlátok és feltételek mellett ítélik meg. – Támogatás vállalkozás létrehozásához: A vállalkozói képzés és felkészítés befejeztével a munkavállalók 20 000 EUR vissza nem térítendő támogatást kapnak minden – de legfeljebb három – létrehozott munkahely után, beleértve a vállalkozó munkahelyét is. A létrehozott munkahelyeket más EGAA-kedvezményezettekkel vagy a régió munkaügyi központjaiban regisztrált munkanélküliekkel kell betölteni, és minimum két éves időtartamra, teljes munkaidőre szóló munkaszerződéseket kell kötni. – Beilleszkedési terv: A beilleszkedési terv lehetővé teszi a munkavállalók számára, hogy 6–12 hónapon keresztül, legalább heti 30 órában munkahelyi tapasztalatot szerezzenek. Az intézkedés célkitűzése az, hogy a munkavállalók kapcsolatban maradjanak kollegáikkal, elkerülve az izolálódás és motivációvesztés állapotát, valamint lehetőséget teremtsen új ismeretek és készségek elsajátítására, így javítva a foglalkoztathatóságot a beilleszkedési időszakot követően. A munkavállalókat korlátozott időre nonprofit munkaadói egységeknél helyezik el, és ez idő alatt bérezés helyett étkezési és utazási támogatásban, biztosításban, valamint havi pénzbeni juttatásban részesülnek. 23. Az EGAA végrehajtásához kapcsolódó, a kérelemben az 1927/2006/EK rendelet 3. cikke szerint feltüntetett kiadások irányítási és ellenőrzési, valamint tájékoztatási és népszerűsítési tevékenységeket takarnak. 24. A portugál hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. A portugál hatóságok e szolgáltatások összköltségét 2 241 100 EUR-ra, az EGAA végrehajtásához kapcsolódó kiadásokat pedig 95 000 EUR-ra (az összköltség 4,24 %-ára) becsülik. Az EGAA-ból igényelt teljes hozzájárulás összege 1 518 465 EUR (az összköltségek 65 %-a). Intézkedések || A támogatásra jogosult munkavállalók becsült száma || Becsült költségek (egy támogatásra jogosult munkavállalóra) (EUR) || Összköltség (EGAA és nemzeti társfinanszírozás) (EUR) Személyre szabott szolgáltatások (az 1927/2006/EK rendelet 3. cikkének első bekezdése) Tájékoztatás, profilkészítés és iránymutatás[10] (Orientação profissional) || 100 || 165 || 16 500 A kompetenciák elismerése, jóváhagyása és oklevéllel való tanúsítása || 40 || 640 || 25 600 Képzési támogatás egyéni kezdeményezésre (Subsidio à formação por iniciativa individual) || 75 || 4 000 || 300 000 Szakképzés (Formação profissional) || 100 || 6 000 || 600 000 Az önálló elhelyezkedés támogatása (Apoio à auto-colocação) || 100 || 1 100 || 110 000 A munkaerő-felvétel ösztönzése (Apoio à contratação) || 60 || 2 400 || 144 000 Vállalkozói támogatás (Apoio à criação do proprio emprego ou empresa - formação e apoio técnico ao projecto) || 50 || 2 100 || 105 000 Támogatás vállalkozás létrehozásához (Apoio à criação da empresa) || 35 || 20 000 || 700 000 Beilleszkedési terv (Planos de integração) || 75 || 3 200 || 240 000 Összes személyre szabott szolgáltatás részösszege || || 2 241 100 Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) Előkészítő tevékenységek || || 2 000 Irányítás || || 90 000 Tájékoztatás és nyilvánosság || || 2 000 Ellenőrzési tevékenységek || || 1 000 Az EGAA végrehajtásához kapcsolódó kiadások részösszege || || 95 000 Becsült költségek összesen || || 2 336 100 EGAA-hozzájárulás (az összköltségek 65 %-a) || || 1 518 465 25. Portugália megerősíti, hogy a fent ismertetett intézkedések kiegészítik a strukturális alapok által finanszírozott intézkedéseket. Portugália emellett pontos ellenőrzési nyomvonalat fog biztosítani az EGAA-ból finanszírozott tevékenységekhez, és megerősíti, hogy azokhoz nem kérelmeznek vagy használnak fel további uniós finanszírozást. Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja 26. Portugália 2010. július 1-jén kezdte meg az EGAA általi társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalóknak. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének. A szociális partnerekkel folytatott konzultáció során követett eljárások 27. Az EGAA-kérelmet az IEFP, I.P. (Instituto do Emprego e Formação Profissional, az állami foglalkoztatási szolgálat) igazgatótanácsának 2011. június 21-i ülésén terjesztették elő. Az IEFP, I.P., amely egyben az EGAA irányító és kifizető hatósága Portugáliában, önmagában egy háromoldalú testület (a kormányzat, a munkaadók, valamint a munkavállalók képviselete). 28. A portugál hatóságok megerősítették, hogy a nemzeti és uniós jogszabályokban a csoportos elbocsátások vonatkozásában előírt követelményeket betartották. Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről 29. Az 1927/2006/EK rendelet 6. cikkében foglalt kritériumok tekintetében a portugál hatóságok kérelmükben: · megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége; · bizonyították, hogy az intézkedések az egyes munkavállalóknak nyújtanak segítséget, és nem vállalkozások vagy ágazatok szerkezetátalakítására irányulnak; · megerősítették, hogy a fent említett támogatható intézkedésekre más uniós pénzügyi eszközből nem folyósítanak támogatást. Irányítási és ellenőrzési rendszerek 30. Portugália értesítette a Bizottságot, hogy a pénzügyi hozzájárulások kiosztását az Instituto do Emprego e Formação Profissional, I.P. (IEFP, I.P.), az állami foglalkoztatási szolgálat fogja irányítani és ellenőrizni. Az általános irányítást a Foglalkoztatási Minisztérium végzi, az operatív irányítást pedig az IEFP, I.P. Norte és Centro régiókban működő küldöttségei. Az átfogó pénzügyi irányítást a Pénzügyi és gazdálkodásellenőrzési hivatal (Financial and Management Control Department) végzi. A támogatások jóváhagyásáért és kifizetéséért a Norte és Centro régió küldöttségei felelősek. Az aktív intézkedések nagy részét a munkaügyi központok és partneregységeik, azaz a közös szakképzési központok végzik. Portugália megerősítette, hogy a feladatoknak a megfelelő egységeken belüli és ezen egységek közötti elkülönítésének elvét tiszteletben tartják. 31. Az Instituto de Gestão do Fundo Social Europeu (IGFSE), az Európai Szociális Alapot kezelő intézet felel az EGAA-kérelem könyvvizsgálatáért és ellenőrzéséért. Finanszírozás 32. Portugália kérelme alapján az összehangolt, személyre szabott szolgáltatási csomaghoz javasolt EGAA-hozzájárulás (beleértve az EGAA végrehajtásához kapcsolódó kiadásokat) 1 518 465 EUR, amely az összköltségek 65 %-át teszi ki. A Bizottság által az EGAA terhére javasolt forrásallokáció a Portugália által rendelkezésre bocsátott információkon alapul. 33. Figyelembe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikkének (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el. 34. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %-a továbbra is rendelkezésre álljon támogatások kifizetésére. 35. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú eljárást, hogy az EGAA igénybevételének szükségességét és az igényelt összegeket illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre az igénybevételre irányuló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni. 36. A Bizottság a 2011. évi költségvetés kötelezettségvállalási előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően. A kifizetési előirányzatok forrása 37. Az EGAA költségvetési sorát terhelő kifizetési előirányzatok emelése érdekében általános átcsoportosítást fognak kérelmezni. A kérelemben igényelt 1 518 465 EUR összegre az ebben a költségvetési sorban előirányzott összeg fog fedezetet biztosítani. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Portugália „EGF/2011/005 PT/ Norte-Centro Automotive” referenciaszámú kérelme) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[11] és különösen annak 28. pontjára, tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[12] és különösen annak 12. cikkének (3) bekezdésére, tekintettel az Európai Bizottság javaslatára[13], mivel: (1) Az Európai Globalizációs Alkalmazkodási Alapot (a továbbiakban: EGAA) azzal a céllal hozták létre, hogy kiegészítő támogatást nyújtson azoknak az elbocsátott munkavállalóknak, akik a globalizáció hatására a világkereskedelemben bekövetkezett fő strukturális változások következtében veszítették el munkájukat, és segítse őket a munkaerőpiacra történő ismételt beilleszkedésben. (2) A 2009. május 1-je után benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat. (3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi. (4) Portugália Norte (PT11) és Centro (PT16) NUTS II. szintű régióiban a NACE Rev. 2. rendszer szerinti 29. ágazatban (közúti jármű gyártása) működő 3 vállalatnál történt elbocsátásokra tekintettel 2011. június 6-án az EGAA igénybevétele iránti kérelmet nyújtott be, 2011. július 18-ig pedig további információkkal egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 1 518 465 EUR rendelkezésre bocsátására tesz javaslatot. (5) Az EGAA-t tehát igénybe kell venni a Portugália által benyújtott kérelem alapján történő pénzügyi hozzájárulás folyósítása érdekében, ELFOGADTA EZT A HATÁROZATOT: 1. cikk Az Európai Unió 2011. évi általános költségvetésének keretein belül az Európai Globalizációs Alkalmazkodási Alapból (EGAA) 1 518 465 EUR összeget vesznek igénybe kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában ki kell hirdetni. Kelt [Brüsszelben/Strasbourgban], […]-án/én. az Európai Parlament részéről a Tanács részéről az elnök az elnök [1] HL C 139., 2006.6.14., 1. o. [2] HL L 406., 2006.12.30., 1. o. [3] Az Európai Parlament és a Tanács 1893/2006/EK rendelete (2006. december 20.) a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.). [4] Az 1927/2006/EK rendelet 3. cikkének harmadik bekezdése szerint. [5] EGF/2010/002 Cataluña Automoción, COM(2010)453 végleges, EGF/2010/004 Wielkopolskie, COM(2010)616 végleges, EGF/2010/031 GM Belgium COM(2011)212 végleges és EGF/2011/003 Arnsberg és Düsseldorf COM(2011)447 végleges. [6] Az Európai Parlament és a Tanács 1893/2006/EK rendelete (2006. december 20.) a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.). [7] 22,6 % (25 és 34 év közöttiek), 55 % (35 és 44 év közöttiek) és 20,1 % (45 és 54 év közöttiek). [8] Portugáliában az alapszintű oktatás/iskolakötelezettség jelenleg kilenc év. A kötelező oktatás éveinek számát azonban a születési dátum határozza meg (az 1966. december 31. előtt születettek számára négy év; az 1967. január 1. és 1980. december 31. között születettek számára hat év és az 1981. január 1. után születettek számára kilenc év). [9] Az „Instituto do Emprego e Formaçăo Profissional-IEFP, IP” (Foglalkoztatási és Szakképzési Intézet) az országos állami foglalkoztatási szolgálat, melynek célja a munkahelyteremtés és a foglalkoztatás színvonala javításának ösztönzése, valamint aktív foglalkoztatási szakpolitikákkal és képzéssel felszámolni a munkanélküliséget. [10] Az intézkedésben való részvételt mind a 726 munkavállalónak felkínálják. Az intézkedés tájékoztatási és profilkészítési részét azonban a munkaügyi központok végzik, az EGAA társfinanszírozása nélkül. A tervezett 100 résztvevő étkezési és közlekedési juttatásban részesül, vagy specializáltabb iránymutatást nyújtó foglalkozásokon vesz részt. [11] HL C 139., 2006.6.14., 1. o. [12] HL L 406., 2006.12.30., 1. o. [13] HL C […], […], […]. o.